ΓΡΑΠΤΗ ΕΡΩΤΗΣΗ E-1265/98

υποβολή: Ernesto Caccavale (UPE) προς την Επιτροπή

(29 Απριλίου 1998)

Θέμα: Μεροληπτική μείωση της κοινοτικής συνεισφοράς στην κανναβοκαλλιέργεια για την παραγωγή κλωστικής ύλης

Λαμβάνοντας υπόψη ότι από χρόνια η Ευρωπαϊκή Ένωση παρέχει κίνητρα στην κανναβοκαλλιέργεια για την παραγωγή κλωστικής ύλης παρέχοντας συνεισφορά 700Ecu ανά εκτάριο;

λαμβάνοντας υπόψη ότι στην Ιταλία, η κανναβοκαλλιέργεια εγκαταλήφθηκε εντελώς στις αρχές της δεκαετίας '70 εξετίας της εκτέλεσης διατάξεως για την καταπολέμηση των ναρκωτικών;

λαμβάνοντας υπόψη ότι οι μεγαλύτεροι εθνικοί και διεθνείς εμπειρογνώμονες αναγνώρισαν ομόφωνα ότι είναι σκόπιμο να επαναδραστηριοποιηθεί η κανναβοκαλλιέργεια ως καλλιέργεια αμειψισποράς, σύμφωνα με τις κοινοτικές οδηγίες που παρέχουν αντικίνητρα στις καλλιέργειες για είδη διατροφής, μειώνουν τις περιβαλλοντικές επιπτώσεις και αναζητούν λύσεις για την εξάντληση των εδαφών, την απερήμωση που οφείλεται στη μονοκαλλιέργεια, και την αλλόγιστη χρήση της γης;

λαμβάνοντας υπόψη ότι, απουσία ενός πλήρους τομέα επεξεργασίας της καννάβεως, η οποία έχει καταστραφεί εδώ και δεκαετίες από την εγκατάλειψη, η συνεισφορά από την Ευρωπαϊκή Ένωση κρίνεται καθοριστική για την επιστροφή στην κανναβοκαλλιέργεια, ενώ αργότερα θα μπορούσε να καταστεί λιγότερο σημαντική όταν το προϊόν θα κερδίζει σταδιακά το μερίδιό του στις αγορές.

Εξάλλου, λάβαμε την πληροφορία ότι πρόσφατα προτάθηκε η μείωση της κοινοτικής συνεισφοράς. Η μείωση αυτή θα μπορούσε να θέσει ιδιαίτερα σε κίνδυνο την επαναφορά της κανναβοκαλλιέργειας σε χώρες που, όπως η Ιταλία, μόνο φέτος έχουν τη δυνατότητα να επαναφέρουν αυτή τη δραστηριότητα ενώ, αντιθέτως, θα ευνοούσε τις χώρες όπου η κανναβοκαλλιέργεια αποτελεί ήδη σημαντική οικονομική πραγματικότητα, χάριν επίσης και στην εκτέλεση μίας λιγότερο αυστηρής διατάξεως για την καταπολέμηση των ναρκωτικών.

Λαμβάνοντας υπόψη το σημερινό σύστημα, που είναι εξάλλου αντίθετο με τους κανόνες της ελεύθερης αγοράς, όπως επίσης και τις ενισχύσεις στην παραγωγή σε πολλούς άλλους τομείς, δεν κρίνει σκόπιμο η Επιτροπή να παρέμβει στις αρμόδιες υπηρεσίες με σκοπό να εμποδισθεί η μείωση της κοινοτικής συνεισφοράς στην κανναβοκαλλιέργεια για την παραγωγή φυτικής ίνας για βιομηχανική χρήση, κατά τρόπο μεροληπτικό σε σύγκριση με τη στήριξη που παρέχεται για άλλες καλλιέργειες ή, τουλάχιστον να μην μειωθεί για χώρες που, όπως η Ιταλία, μόνο φέτος έχουν τη δυνατότητα να επαναφέρουν αυτή την καλλιέργεια;

Απάντηση του κ. Fischler εξ ονόματος της Επιτροπής

(9 Ιουνίου 1998)

Σχετικά με το καθεστώς κοινοτικής ενίσχυσης της καννάβεως, η Επιτροπή πρότεινε στο πλαίσιο της δέσμης τιμών 1998/1999 μείωση κατά 25 % της επιδότησης ανά εκτάριο.

Η πρόταση αυτή αντικατοπτρίζει μια διπλή μέριμνα.

Αφενός, η σημαντική και συνεχής επέκταση των κοινοτικών εκτάσεων οι οποίες σπέρνονται με κάνναβι (9.726 εκτάρια το 1995/1996, 13.722 εκτάρια το 1996/1997, 22.835 εκτάρια το 1997/1998 και μία εκτίμηση η οποία κυμαίνεται μεταξύ 35.000 και 40.000 εκτάρια για το 1998/1999) προέρχεται, εν μέρει, από ενδιαφέρον των παραγωγών το οποίο συνδέεται ουσιαστικά με το ιδιαίτερα υψηλό επίπεδο ενίσχυσης σε σχέση με τις άλλες γεωργικές παραγωγές, ιδιαίτερα τις αροτριαίες καλλιέργειες.

Αφετέρου, μολονότι δεν είναι γνωστές περιπτώσεις εκτάσεων καννάβεως οι οποίες δικαιούνται κοινοτικής ενίσχυσης που, στην πράξη, να χρησίμευσαν για την παραγωγή καννάβεως για την παραγωγή ναρκωτικών, η Επιτροπή εξακολουθεί να ανησυχεί για το θέμα των ελέγχων λαμβανομένου υπόψη του δυνητικού κινδύνου επιδότησης παράνομης καλλιέργειας καννάβεως. Προκειμένου να μειωθούν οι κίνδυνοι παράνομης χρήσης του καθεστώτος, η Επιτροπή πρόσφατα πρότεινε τη θέσπιση συστήματος υποχρεωτικών συμβάσεων μεταξύ των παραγωγών και των πρώτων μεταποιητών.

Η προτεινόμενη μείωση της ενίσχυσης θα πρέπει, με τον τρόπο αυτό, να αποτελέσει τροχοπέδη στην πρόσφατη αύξηση των εκτάσεων και, με τον τρόπο αυτό, να διασφαλίσει καλύτερες εγγυήσεις όσον αφορά την αποτελεσματικότητα των μέτρων ελέγχου που προβλέπει η κοινοτική ρύθμιση. Η πρόταση αυτή για μείωση της ενίσχυσης εφαρμόζεται στο σύνολο των κοινοτικών παραγωγών και, κατά συνέπεια, δεν μπορεί να αποτελέσει αντικείμενο μέτρων εξαίρεσης υπέρ των παραγωγών ορισμένων κρατών μελών συμπεριλαμβανομένων των χωρών οι οποίες πρόσφατα επανέφεραν την καλλιέργεια.